A Kossuth teret több ezer fős tömeg töltötte meg szombat este. A Népszabadság felfüggesztése után civilek fél nap alatt szervezték meg a demonstrációt a Facebookon. A tüntetésen részt vett Szél Bernadett LMP-társelnök is, aki a Mandinernek azt nyilatkozta, keleti diktatúrákban történnek hasonló események, Németh Szilárd Népszabadságról tett kijelentéseit pedig szégyenteljesnek nevezte. Tudósításunk a Kossuth térről.

Több ezer ember gyűlt össze a Kossuth téren a civilek által szervezett tüntetésen szombat este. A Parlament előtt a nyugdíjas Népszabadság-olvasóktól kezdve nagycsaládosokon át a Magyar Időket égető egyetemistákig mindenféle társadalmi csoport képviseltette magát. A tömeg felett elrepülő drónt megtapsolták, ahogyan a Népszabadság újságíróit is, a kissé kínos beszédeket pedig inkább csak mosoly fogadta.

A félig spontán demonstráció kiszámíthatóan zajlott le: a szervező civilek előzetesen azt ígérték, hogy nem lesznek beszédek, majd a Népszabadság szerkesztőségéből néhányan több-kevesebb sikerrel mégis felszólaltak, végül boldog-boldogtalan kezébe került a hangosbemondó. Habár a végére ellaposodott a demonstráció, a Facebookon fél nap alatt megszervezett tüntetés teljesen megtöltötte a teret.

Szél Bernadett: Keleti diktatúrákat idéznek az események

A tüntetők között Szél Bernadett, az LMP társelnöke is ott volt. A politikus kérdésünkre válaszolva elmondta: teljes ledöbbenéssel fogadták a Népszabadság felfüggesztésének hírét. Úgy fogalmazott: a „keleti diktatúrák médiastruktúrájának” leképezése történik az országban. Kiemelte, hogy nem csak a Népszabadságról van szó, foglalkozni kell a megyei lapok bekebelezésével is.

Az LMP-s politikus szerint minden véleménynek biztosítani kell a megfelelő megjelenést, viszont a korábbi intézkedések is bizonyítják, hogy „a Fideszt mindig is irritálta a média szabadsága”. Kitért Németh Szilárd nyilatkozatára is és azt mondta, a fideszes képviselő kijelentése „a magyar politikai élet szégyenfoltja”.

Helikopter, helikopter!

Tamás Gáspár Miklós felszólalásában azt mondta: „Rövidesen vége van a magyar sajtószabadságnak, ha ezt hagyjuk!” „Nem hagyjuk!” – válaszolta a tömeg. Több újságíró is felszólalt később, sokaknak viszont problémájuk akadt a hangosbemondóval. Kissé komikus volt a szituáció: ilyen amikor a baloldali sajtó saját magát hallgattatja el.

Mérsékletre intő öregúr, kiábrándult Fidesz-szavazó és munkahelyéről elbocsátott lány is felszólalt. Az emelkedett és indulatos pillanatokat megszakítva a tömeg Rogán Antal kalandjaira utalva a „helikopter” és a „bulibáró” rigmusokat is skandálni kezdte. Egyetemisták egy csoportja Magyar Időket égetett, a szalmalángként égő publicisztikáknak viszont nagyobb volt a füstje, mint a lángja.

Fotók: Kósa Lívia